**Ministru kabineta noteikumu "Grozījumi Ministru kabineta 2009. gada 15. decembra noteikumos Nr. 1418 "Valsts aizsardzības militāro objektu un iepirkumu centra nolikums"" projekta
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Neattiecas uz šo noteikumu projektu  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums   | Ministru kabineta noteikumu projekta "Grozījumi Ministru kabineta 2009. gada 15. decembra noteikumos Nr. 1418 "Valsts aizsardzības militāro objektu un iepirkumu centra nolikums"" (turpmāk – Ministru kabineta noteikumu projekts) mērķis ir aktualizēt Valsts aizsardzības militāro objektu un iepirkumu centra (turpmāk – VAMOIC) funkcijas un uzdevumus un to apjomu, esošo funkciju klāstu papildinot ar divām jaunām funkcijām – centralizētu iepirkumu veikšanu valsts iestāžu vajadzībām un individuālo materiāltehnisko līdzekļu apgādi Aizsardzības ministrijas, tās padotībā esošo iestāžu, tajā skaitā, Nacionālo bruņoto spēku vajadzībām. Termins "materiāltehniskie līdzekļi" tiek plaši lietots visā aizsardzības nozarē, ar to saprotot jebkādus materiālus vai preces, kas tiek iegādāti un lietoti aizsardzības nozarē.Jaunu funkciju noteikšanas nepieciešamība izriet no kopējās tendences optimizēt un konsolidēt resursus, mazināt funkciju dublēšanos valsts pārvaldē kā vienā sistēmā kopumā. Par to liecina līdz šim gan Ministru kabineta, gan Valsts sekretāru sanāksmes atsevišķi deleģētie uzdevumi:* Valsts sekretāru sanāksmes 2018. gada 13. decembra protokola Nr. 49, 36. § "Valsts pārvaldes cilvēkresursu politikas aktualitātes un atbalsta funkciju centralizācija" 7.2. punktā minētais uzdevums: "Aizsardzības ministrijai, Valsts aizsardzības militāro objektu un iepirkumu centram organizēt centralizētu degvielas iepirkumu";
* Ministru kabineta 2015. gada 27. augusta sēdes protokola Nr. 42 3. § 8. punkta 8.4. apakšpunkts, kas noteica vairāku gadu periodā Aizsardzības ministrijai tai piešķirto valsts budžeta līdzekļu ietvaros nodrošināt: [..] 8.4. Valsts robežsardzes pārapbruņošanu ar dienesta šaujamieročiem [..]";
* arvien pieaugošā nepieciešamība veikt centralizētus iepirkumus arī citu valsts pārvaldes institūciju vajadzībām.

Individuālo materiāltehnisko līdzekļu apgādes funkcija, kas uzskatāma par piekritīgu VAMOIC, izriet no Aizsardzības ministrijas resorā pieņemtajiem konceptuālajiem lēmumiem par civilo un militāro funkciju nodalīšanu, NBS atbildībā pakāpeniski atstājot tikai funkcijas, kas saistītas ar kaujas nodrošinājuma struktūru aktualizēšanu un spēju attīstību un testēšanu mācībās. Attiecīgi VAMOIC nosakot kā iestādi aizsardzības resorā, kas nodrošina visu individuālo materiāltehnisko līdzekļu aprites ciklu, tajā skaitā veicot tādus uzdevumus kā iegāžu plānošanu un iepirkumu veikšanu, iegādāto preču uzskaiti, glabāšanu un nodošanu lietotājiem, noliktavu darbības nodrošināšanu un citus pilnvērtīgam aprites ciklam piederīgus uzdevumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Valsts sekretāru sanāksmes 2018. gada 13. decembra protokola Nr. 49, 36. § "Valsts pārvaldes cilvēkresursu politikas aktualitātes un atbalsta funkciju centralizācija" 7.2. punktā minētais uzdevums par centralizētu degvielas iepirkumu saskaņā ar spēkā esošajiem Ministru kabineta 2009. gada 15. decembra noteikumiem Nr. 1418 “Valsts aizsardzības militāro objektu un iepirkumu centra nolikums” (turpmāk – VAMOIC nolikums) nevar tikt realizēts, jo VAMOIC nolikumā ir iekļauts deleģējums iestādei veikt centralizētas iepirkumu procedūras tikai aizsardzības ministrijas un aizsardzības ministrijas padotībā esošo iestāžu vajadzībām, tajā skaitā, Nacionālajiem bruņotajiem spēkiem. Šādu iemeslu dēļ ir nepieciešams paplašināt VAMOIC funkciju uzskaitījumu, nodrošinot iespēju VAMOIC veikt centralizētu iepirkumu procedūras citu valsts pārvaldes iestāžu vajadzībām.Šādas funkcijas nepieciešamība izriet no iepriekš veiktajiem (vienota bruņojuma iegādi Latvijas bankas un Iekšlietu ministrijas vajadzībām) un uzsāktajiem pārnozaru sadarbības projektiem (centralizētu degvielas iepirkumu nodrošināšana). Konsolidējot resursus, tiktu veikti kopīgi iepirkumi vairākiem resoriem, valsts pārvaldes iestādēm, tādējādi efektivizējot finanšu līdzekļu un cilvēku resursu izmantošanu. Šāda procedūra būtu piemērojama (nosakāma) ar atsevišķu Ministru kabineta vai aizsardzības ministra rīkojumu, uzdevumu, kad tiktu konstatēts, ka iepirkumu priekšmetu, kas procedūras laikā iegādājams, ir plānots iegādāt aizsardzības nozares vajadzībām, tādējādi panākot VAMOIC resursu optimālu izmantošanu un nepieļaujot tā izmantošanu iepirkumu procedūru organizēšanai, kur nav saskatāma aizsardzības nozares interese un nepieciešamība. Šāda nostāja arī ir saistāma ar to, ka VAMOIC zinātība un profesionālā kompetence ir aprobežojama tikai ar tādu iepirkuma priekšmetu iegādi, kas vēsturiski jau ir iegādāti vai tādu jauniegāžu organizēšanu, kur objektīvi ir saskatāma nepieciešamība investēt VAMOIC amatpersonu kompetences izveidē, gan finansiālā, gan laika resursa izpratnē. Ņemot vērā iepriekš minēto, ar Ministru kabineta noteikumu projektu tiktu nostiprinātas VAMOIC tiesības veikt centralizētas iepirkumu procedūras citu valsts pārvaldes iestāžu vajadzībām, kur to vajadzības pārklātos ar aizsardzības nozares iepirkumu vajadzībām. Pašvaldības vai citas iestādes un organizācijas šādās iepirkumu procedūrās var piedalīties, procesu koordinējot ar attiecīgo nozares ministriju vai citu valsts pārvaldes iestādi.Ar jauno regulējumu VAMOIC būtu pilnvarots, atbilstoši Ministru kabineta vai aizsardzības ministra uzdevumam, uzņemties un veikt centralizētās iepirkumu institūcijas darbības, organizējot un nodrošinot iepirkuma procedūras. VAMOIC, nodrošinot centralizētas iepirkumu procedūras norisi, būtu nepieciešams iepriekš vienoties ar plānotajiem pasūtītājiem par būtiskajiem centralizētā iepirkuma veikšanas jautājumiem, piemēram, iegādājamo preci vai pakalpojumiem, iepirkuma priekšmeta apjomu, tehniskajās specifikācijās norādāmajiem raksturlielumiem, iepirkuma dokumentācijas saskaņošanas kārtību, atbildību, iepirkuma komisijas veidošanas principiem un tamlīdzīgi. Šādu vienošanos būtu vēlams noslēgt rakstveidā vai kā citādāk dokumentēt.Ar šāda regulējuma ieviešanu tiktu radīts gan administratīvo resursu, gan finanšu līdzekļu ietaupījums, ja viena iestāde veiktu centralizētu iepirkuma procedūru, kas aktuāla ne tikai Aizsardzības ministrijai, bet arī citām valsts pārvaldes iestādēm. Ministru kabineta noteikumu projekta regulējums ir attiecināms tikai uz tādu preču vai pakalpojumu iegādi, kas nepieciešams pašai aizsardzības nozarei. Tāpat ir norādāms, ka VAMOIC veikto centralizēto iepirkuma procedūru ietvaros citu iestāžu vajadzībām veiktās iegādes tiek finansētas no šo iestāžu budžetiem.Ar Ministru kabineta noteikumu projekta regulējumu nav paredzēts pārņemt valsts materiālo rezervju iegādes funkciju.Atbilstoši valdības rīcības plāna uzdevumam Nr. 204.3. “Valsts pašaizsardzības spēju nostiprināšanai veiksim ilgtermiņa ieguldījumus Nacionālo bruņoto spēku kaujasspēju attīstībā – spēju attīstības, personālsastāva un moderna materiāltehniskā nodrošinājuma jomā. Nodrošināsim materiāltehniskās iegādes funkciju civilo un militāro nodalījumu miera laikā” (turpmāk – valdības deklarācijas uzdevums) Aizsardzības ministrija ir uzsākusi nodrošinājuma sistēmas restrukturizāciju un attīstīt kaujas nodrošinājuma sistēmu, kura sastāv no kaujas lauka apgādes un aizmugures dienestiem, nodalot militāro apgādi kaujas laukā un apgādi miera laikā. Strādājot pie uzdevuma izpildes, tika identificēta vēl viena pastāvošās sistēmas nepilnība – nodrošinājuma funkciju dublēšana. Lai efektīvāk izmantotu resursus, ir uzsāktas darbības šo sistēmu konsolidēšanai, tās apvienojot vienā centralizētā miera laika loģistikas nodrošinājuma sistēmā ar vienotu noliktavu tīklu un savstarpēji integrētu apgādes ķēdi. Tāpat resursu optimizācijas nolūkos, aizsardzības sektors ir uzsācis miera laika apgādes funkciju nodošanu civilajam sektoram (VAMOIC), kas ļauj gūt sekojošus ieguvumus apgādes pilnveidošanā: 1) civilo loģistikas speciālistu, kuru ekspertīze tieši saistīta ar nodrošinājuma un loģistikas sistēmu, zināšanu pilnveide, kā arī piesaistes iespējamība bruņoto spēku miera laika loģistikas funkciju organizēšanai un vadībai;2) efektīvāka resursu izmantošana, miera laika apgādes funkcijas nododot civilajiem darbiniekiem (noliktavu pārziņi, loģistikas speciālisti, autovadītāji, ekspeditori), tādējādi gan samazinot līdzekļus, gan efektīvāk izmantojot esošo ierobežoto karavīru resursu, ļaujot karavīriem koncentrēties uz to pamatpienākumu veikšanu - valsts aizsardzības spēju nodrošināšanu;3) resursu ietaupīšana, ko iespējams panākt konsolidējot trīs esošās loģistikas sistēmas vienā centralizētā sistēmā.Atsaucoties uz norādīto, Ministru kabineta noteikumu projektā VAMOIC ir paredzēta jauna funkcija – individuālo materiāltehnisko līdzekļu apgāde. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Valsts aizsardzības militāro objektu un iepirkumu centrs. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē, vai varētu ietekmēt | Ministru kabineta noteikumu projekts ietekmēs VAMOIC, Aizsardzības ministriju, tās padotībā esošās iestādes, tajā skaitā Nacionālos bruņotos spēkus, kā arī citas valsts pārvaldes iestādes, kuru interesēs VAMOIC veiks centralizētas iepirkuma procedūras. |
| 2. | Tiesiskā regulējuma ietekme uz tautsaimniecību un administratīvo slogu | Paredzams, ka Ministru kabineta noteikumu projekts varētu samazināt administratīvo slogu valsts pārvaldē kopumā, jo sniegs iespēju apvienot vairākus iepirkumus vienā, samazinot cilvēkresursu noslodzi.Administratīvais slogs varētu palielināties VAMOIC ietvaros, jo papildus būtu jāveic koordinējošas un informatīva rakstura darbības centralizēto iepirkumu organizēšanas sākumposmā. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Nav |
| 2. | Atbildīgā institūcija | Nav |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Projekts šo jomu neskar |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts aizsardzības militāro objektu un iepirkumu centrs, Aizsardzības ministrija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ministru kabineta noteikumu projekts pēc būtības skar Nacionālo bruņoto spēku un VAMOIC funkcijas, tādējādi radot funkcionālas izmaiņas VAMOIC un Nacionālo bruņoto spēku darbībā. Ar Ministru kabineta noteikumu projektu netiek veidotas jaunas institūcijas vai likvidētas esošās. Tāpat Ministru kabineta noteikumu projekts paplašina VAMOIC sniegto pakalpojuma saņēmēju loku. |
| 3. | Cita informācija | Projekts tiks īstenots Aizsardzības ministrijai piešķirto valsts budžeta līdzekļu ietvaros. |

Ministru prezidenta biedrs,

aizsardzības ministrs Artis Pabriks

Vīza: Valsts sekretārs Jānis Garisons

Iveta Volkovska-Cielava, 67335025

Iveta.Volkovska-Cielava@mod.gov.lv